पाएं अपने शहर की ताज़ा ख़बरें और फ्री ई-पेपरडाउनलोड करें
फरीदाबाद. देश के चुनिंदा प्रदूषित शहरों में शुमार फरीदाबाद की रैंकिंग में तेजी से सुधार आ रहा है। पॉल्यूशन कंट्रोल बोर्ड की रिपोर्ट के अनुसार जिले प्रदूषण का स्तर लगातार कम हो रहा है। इसका कारण शायद यह भी है कि अब लोग पर्यावरण को लेकर जागरूक हो रहे हैं। इसी का नतीजा है कि फरीदाबाद सबसे अधिक प्रदूषित माने जाने वाले देश के 20 शहरों की लिस्ट से बाहर आ गया। हरियाणा स्टेट पॉल्यूशन कंट्रोल बोर्ड द्वारा तैयार रिपोर्ट के अनुसार फरीदाबाद का स्थान 18वें पायदान से खिसक कर 22वें स्थान पर आ गया है।
लगातार हो रहा सुधार : पिछले दिनों रीजनल बोर्ड ऑफिस ने प्रदूषण को कम होने के कारक सहित एक रिपोर्ट सेंटर पॉल्यूशन कंट्रोल बोर्ड (सीपीसीबी) की सौंपी थी। इसमें शहर में पहले की तुलना में कम वायु व ध्वनि प्रदूषण होने का दावा किया गया था। दो साल पहले सीपीसीबी ने औद्योगिक शहरों का सर्वे कराया था। इसमें 18वां सबसे प्रदूषित शहर फरीदाबाद था। दो साल पहले यह शहर टॉप टेन में था। मौजूदा स्थिति को देखते हुए अनुमान लगाया जा रहा है कि यहां की आबोहवा पहले से कम प्रदूषित हो रही है।
रिपोर्ट में बोर्ड ने सभी पहलुओं की ध्यान आकर्षित किया है, जिससे रैंकिंग में सुधार की उम्मीद की जा रही थी। इसके बाद ही अब फरीदाबाद 18 से सीधे 22वें पायदान पर आ गया है। बोर्ड के आला अधिकारियों का कहना है कि पॉल्यूशन का ग्राफ तय मानक के अनुसार रहे। इसके लिए कई उपाय किए गए हैं। सभी काम तेजी से हो रहे हैं। इसका परिणाम भी सकारात्मक देखने को मिल रहा है।
इसलिए बेहतर हुई स्थिति : बाटा चौक पर थर्मल पावर बंद, फरीदाबाद-गुड़गांव रोड का चौड़ीकरण, सराय चौक पर फ्लाईओवर, सड़कों की मरम्मत, दिल्ली-मथुरा रोड के चौक-चौराहों का चौड़ीकरण, बड़ी संख्या में वाहन चालकों द्वारा बाइपास का इस्तेमाल करना।
85 औद्योगिक इकाइयां पीएनजी पर : शहर को प्रदूषित करने में सबसे बड़ा योगदान दिल्ली-मथुरा, फरीदाबाद गुड़गांव रोड पर गाड़ियों की आवाजाही और औद्योगिक इकाइयां हैं। पॉल्यूशन डिपार्टमेंट द्वारा उद्यमियों के बीच पीएनजी के उपयोग अधिक करने के लिए जागरूकता अभियान चलाया जा रहा है। मौजूदा समय में 85 औद्योगिक इकाइयों में पीएनजी कनेक्शन हैं। इसे और अधिक करने की योजना है। सीएनजी के 11 स्टेशन शहर में हैं। बड़ी संख्या में सीएनजी गाड़ियों का इस्तेमाल होने लगा है।
प्रदूषण के लिए बदनाम चौक-चौराहे : सराय ख्वाजा, एनएचपीसी, बडख़ल, अजरौंदा, ओल्ड फरीदाबाद, बाटा, वाईएमसीए, बल्लभगढ़ बस अड्डा, एनएच एक दो, एनएच चार-पांच चौक, सेक्टर 31, डीएलएफ व न्यू डीएलएफ इंडस्ट्रीयल एरिया, सेक्टर 24, 25, 58, 59 व सरूरपुर।
प्रदूषण से होने वाली बीमारियां: त्वचा संबंधित, हृदय, दमा, पेट, कान संबंधित।
सस्पेंडेड पर्टीकुलर मेटेरियल (एसपीएम)
तय मानक मौजूदा स्थिति
औद्योगिक क्षेत्र 400 600
रिहायशी 200 300
(माइक्रोग्राम पर क्यूबिक मीटर में)
प्रदूषण के कारक
-शहर की सड़कों पर दौड़ रहे पंद्रह साल पुराने ऑटो।
-प्रदूषण फैलाने वाले औद्योगिक इकाइयों की निगरानी नहीं।
-दिल्ली-मथुरा रोड का चौड़ीकरण न होना।
-सीएनजी और पीएनजी स्टेशनों की संख्या आबादी के अनुसार कम।
-दिल्ली-मथुरा रोड पर प्रतिदिन एक लाख से अधिक गाड़ियों का परिचालन।
एक्सपर्ट व्यू
यहां वायु तय मानक से अधिक प्रदूषित है। गाड़ियों से निकलने वाले धुएं और औद्योगिक इकाइयों की वजह से वातावरण में कार्बन-डाई ऑक्साइड, कार्बन , सल्फर डाइऑक्साइड और नाइट्रोजन की मात्रा बढ़ जाती है। इसका नकारात्मक असर वायुमंडल पर पड़ता है। जाम भी प्रदूषण फैलाने का महत्वपूर्ण कारक है। सड़कों की स्थिति सुदृढ़ और जाम न लगे तो प्रदूषण का ग्राफ नीचे आ सकता है। प्रदूषण कम हो इसके लिए लोगों को जागरूक होना पड़ेगा।
-अशोक कुमार, पर्यावरणविद्
पॉल्यूशन का ग्राफ तय मानक के अनुसार रहे। इसके लिए कई उपाय किए गए हैं। सभी काम तेजी से हो रहे हैं। इसका परिणाम भी सकारात्मक देखने को मिल रहा है। इसके अलावा लोग भी जागरूक हो। पर्यावरण को स्वच्छ रखने की जिम्मेदारी लें।
-डॉ. अवतार सिंह, सीनियर साइंटिस्ट, पॉल्यूशन बोर्ड
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva kas_Deva hne_Deva awa_Deva npi_Deva bho_Deva mag_Deva hin_Deva hin_Deva hin_Deva hne_Deva hin_Deva kas_Deva hin_Deva bho_Deva hin_Deva bho_Deva zho_Hant eng_Latn